ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
நாடு தழுவிய கொவிட் தடுப்பூசித் திட்டத்தின் கீழ் இதுவரை 88.34 கோடி தடுப்பூசி டோஸ்கள் செலுத்தப்பட்டுள்ளன.
கடந்த 24 மணி நேரத்தில் 23,529 புதிய தொற்று பாதிப்புகள் காணப்படுகின்றன.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1%க்கும் குறைவாக, 0.82% ஆகும். மார்ச் 2020 பிறகு குறைந்தது
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 2,77,020 ஆகும். 195 நாட்களில் குறைந்தது
மீட்பு விகிதம் தற்போது 97.85%; மார்ச் 2020 முதல் அதிகபட்சம்
கடந்த 24 மணி நேரத்தில் 28,718 பேர் குணமடைந்துள்ளனர். இதுவரை மொத்தம் 3,30,14,898 பேர் குணமடைந்துள்ளனர்.
வாராந்திர தொற்று உறுதி விழுக்காடு  97 நாட்களாக 3%க்கும் குறைவாக உள்ளது.
தினசரி தொற்று உறுதி வீதம்  31 நாட்களாக 3%க்கும் குறைவாக உள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 56.89 கோடியாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1759527
பிரதமர் அலுவலகம்
இடுக்கியின் ராஜமலையில் ஏற்பட்ட நிலச்சரிவால் இறந்தவர்களுக்கு பிரதமர் இரங்கல்; பாதிக்கப்பட்டவர்களுக்கு நிவாரண நிதியை அறிவித்தார்
இடுக்கியின் ராஜமலைப் பகுதியில் ஏற்பட்ட நிலச்சரிவில் சிக்கி உயிரிழந்தவர்களுக்கு பிரதமர் திரு.நரேந்திர மோடி இரங்கல் தெரிவித்துள்ளார். இது தொடர்பாக டுவிட்டரில் பதிவிட்டுள்ள பிரதமர், “இடுக்கியின் ராஜமலையில் நிலச்சரிவால் உயிரிழப்பு ஏற்பட்டதை அறிந்து வேதனையடைந்துள்ளேன். இந்தத் துயரமான நேரத்தில், உயிரிழந்தவர்களின் குடும்பத்தினர் குறித்தே நான் சிந்திக்கிறேன். காயமடைந்தவர்கள் விரைவில் குணமடையட்டும். பாதிக்கப்பட்ட பகுதிகளில் தேசிய பேரிடர் மீட்புப்படையினர் மற்றும் அதிகாரிகள் பணிகளை மேற்கொண்டு, பாதிக்கப்பட்டவர்களுக்கு உதவிகளை வழங்கி வருகின்றனர,” என்று தெரிவித்துள்ளார்.
நிலச்சரிவால் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து தலா ரூ.2 லட்சம் ரூபாயும், காயமடைந்தவர்களுக்கு தலா ரூ.50,000-ம் வழங்கப்படும் என்றும் பிரதமர் திரு.நரேந்திர மோடி அறிவித்துள்ளார்.
சமூக நிதி மற்றும் அதிகாரமளித்தல் அமைச்சகம்
மாற்றுத் திறனாளிகளுக்கான உதவிகள் வழங்கும் திட்ட நிகழ்ச்சிகளில் 10 கின்னஸ் உலக சாதனைகள் நிகழ்த்தப்பட்டுள்ளன
இந்திய அரசின் சமூக நீதி மற்றும் அதிகாரமளித்தல் அமைச்சகத்தின் மாற்றுத் திறனாளிகளுக்கு உதவிகள் மற்றும் உபகரணங்களை வழங்கும் அதிப்  திட்டம் மற்றும் தேசிய மூத்த குடிமக்கள் திட்டத்தின் கீழ் மூத்த குடிமக்களுக்கு உதவிகள் வழங்கும் திட்டம் ஆகியவற்றின் கீழ் நிகழ்ச்சி ஒன்றை அவுரங்காபாத் மாவட்ட ஆட்சித் தலைவர் அலுவலக வளாகத்தில் உள்ள நகர மன்றத்தில், அலிம்கோ மற்றும் மாவட்ட நிர்வாகத்துடன் இணைந்து மாற்றுத் திறனாளிகளுக்கு அதிகாரமளித்தல் துறை நடத்தியது.
நிகழ்ச்சியின் தலைமை விருந்தினரான மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார், தில்லியிலிருந்து காணொலி மூலம் முகாமை தொடங்கி வைத்தார். சமூக நீதி மற்றும் அதிகாரமளித்தல் இணையமைச்சர் திருமிகு பிரதிமா பவுமிக் தலைமை வகித்தார். சமூக நீதி மற்றும் அதிகாரமளித்தல் இணையமைச்சர் திரு ஏ நாராயணசாமி காணொலி மூலம் நிகழ்ச்சியில் கலந்து கொண்டார்.
ரூ 2.43 மதிப்பிலான 5102 கருவிகள் மற்றும் உபகரணங்கள் 1521 மாற்றுத்திறனாளிகளுக்கும் 546 மூத்த குடிமக்களுக்கும் கொரோனா விதிமுறைகளை பின்பற்றி வழங்கப்பட்டன.
நிகழ்ச்சியில் பேசிய மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார், இன்றைய நிகழ்ச்சி சிறப்பு முக்கியத்துவம் வாய்ந்தது என்றும், இதன் மூலம் பயனாளிகளுக்கு அரசு திட்டத்தின் பலன்கள் வெளிப்படையான முறையில் கிடைக்கிறது என்றும் மக்களிடையே விழிப்புணர்வு உருவாகிறது என்றும் கூறினார்.
'மோடி செய்து காட்டுவார்' என்பதை சுட்டிக்காட்டிய அவர், ரூ 1210.67 கோடி மதிப்பிலான உபகரணங்கள் 20.01 லட்சம் மாற்றுத்திறனாளிகளுக்கு 10428 முகாம்கள் மூலம் கடந்த 7 ஆண்டுகளிலும் இந்த வருடமும் வழங்கப்பட்டுள்ளதாக அமைச்சர் கூறினார். மாற்றுத் திறனாளிகளுக்கான உதவிகள் வழங்கும் திட்ட நிகழ்ச்சிகளில் 10 கின்னஸ் உலக சாதனைகள் நிகழ்த்தப்பட்டுள்ளன.
நிகழ்ச்சியில் உரையாற்றிய சமூக நீதி மற்றும் அதிகாரமளித்தல் இணையமைச்சர் திருமிகு பிரதிமா பவுமிக், நாட்டின் ஒட்டுமொத்த வளர்ச்சிக்காக மாற்றுத்திறனாளிகளுக்கு அதிகாரம் அளிக்கும் விதத்தில் திறன் வளர்த்தல் பயிற்சி அளிக்கப்படுவதாக தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetailm.aspx?PRID=1741275
PIB Headquarters
தில்லி காவல் துறை, சிஏபிஎஃப்-களில் சார் - ஆய்வாளர் மற்றும் சிஐஎஸ்எஃப்-ல் உதவி சார் – ஆய்வாளர் தேர்வு, 2019 
மத்திய அரசின் பணியாளர் தேர்வாணையம் தில்லி காவல் துறை, சிஏபிஎஃப்-களில் சார் - ஆய்வாளர் மற்றும் சிஐஎஸ்எஃப்-ல் உதவி சார் – ஆய்வாளர் -க்குக் கணினி அடிப்படையில் தேர்வுகளை நடத்தவுள்ளது.
தென்மண்டலத்தில் 51615 பேர் தேர்வுக்கு அனுமதிக்கப்படுவார்கள். தமிழ்நாட்டில் சென்னை, கோயம்புத்தூர், மதுரை, ஆந்திராவில் குண்டூர், கர்நூல், ராஜமுந்திரி, திருப்பதி, விஜயவாடா, விசாகப்பட்டினம், தெலங்கானாவில் ஹைதராபாத், வாரங்கல் ஆகிய 11 மையங்களில் உள்ள 21 இடங்களில் வரும் 9, 11, 12 தேதிகளில் காலை 10 மணி முதல் நண்பகல் 12 மணி வரை, பிற்பகல் 2 மணி முதல் 4 மணி வரை என இரண்டு ஷிப்டுகளில் தேர்வு நடைபெறும்.
தேர்வு நடைபெறுவதற்கு நான்கு நாட்கள் முன்பு மட்டுமே மின்னணு நுழைவுச் சான்றிதழ்களை இணையதளத்திலிருந்து பதிவிறக்கம் செய்யலாம். விண்ணப்பங்களில் குறிப்பிடப்பட்டுள்ள மின்அஞ்சல் முகவரிக்கு மின்னஞ்சலாகவோ அல்லது செல்பேசிக்குக் குறுந்தகவலாகவோ விவரங்கள் அனுப்பப்படும்.
கைக்கடிகாரங்கள், புத்தகங்கள், துண்டுச்சீட்டுகள், சஞ்சிகைகள், மின்னணு உபகரணங்கள்  ஆகியவற்றை தேர்வு அரங்கிற்குள் எடுத்துச் செல்ல அனுமதி இல்லை. இந்தக் கருவிகளை யாராவது தேர்வறையில் வைத்திருந்தால் அவர்களது விண்ணப்பம் ரத்து செய்யப்படுவதுடன், 3 முதல் 7 ஆண்டுகளுக்குத் தேர்வெழுதத் தடைவிதிக்கப்படும். எனவே விண்ணப்பதாரர்கள், தடை செய்யப்பட்ட இந்தப் பொருட்களைக் கொண்டுவர வேண்டாம் என்று அறிவுறுத்தப்படுகிறார்கள்.
மின்னணு நுழைவுச் சான்றிதழ் மற்றும் அசல் அடையாள ஆவணத்தைத் தேர்வெழுதுவோர் கொண்டுவர வேண்டும். பிறந்த தேதி, நுழைவுச் சான்றிதழ், புகைப்படத்துடன் கூடிய அடையாள அட்டை ஆகியவை சரியாகப் பொருந்தாவிட்டால் அத்தகைய விண்ணப்பதாரர்கள் தேர்வுக்கு அனுமதிக்கப்படமாட்டார்கள்.
இதுகுறித்த மேலும் விவரங்களுக்குத், தென்மண்டல அலுவலக உதவி எண்களைத்  தொடர்பு கொள்ளலாம் என்று பணியாளர் தேர்வாணையத்தின் இணைச் செயலர் மற்றும் தென்மண்டல இயக்குநர் திரு. கே. நாகராஜா வெளியிட்டுள்ள செய்திக் குறிப்பில் தெரிவித்துள்ளார்.
சிறப்பு சேவைகள் மற்றும் கட்டுரைகள்
அரசுப் பணிக்கான போலி ஆட்சேர்ப்புக் கடிதம் – வருமான வரித்துறை எச்சரிக்கை
வருமான வரித்துறையில், வருமான வரி அதிகாரியின் பணியில் சேர்வதற்கான விதிமுறைகள் மற்றும் நிபந்தனைகள் உள்ளிட்ட கடிதம், தமிழகத்தில் சிலருக்கு வழங்குவதாக வாட்ஸ்அப் உள்ளிட்ட சமூக ஊடகங்களில் செய்திகள் பரப்பப்படுவதாக தெரிகிறது.
இது சம்பந்தமாக, வருமான வரி அதிகாரி பணியிடமானது முற்றிலும் பதவி உயர்வால் நிரப்பப்படுகிறது. மேற்படி பதவிக்கு நேரடி ஆட்சேர்ப்பு இல்லை எனவும் இதன் மூலம் தெளிவுபடுத்தப்படுகிறது. மேலும், வருமான வரித்துறையில் உள்ள பல்வேறு அரசிதழ் அல்லாத  பணிகளுக்கான ஆட்சேர்ப்பு ‘பணியாளர் தேர்வாணையத்தால்’  மேற்கொள்ளப்படுகிறது. வருமான வரித்துறையில் உள்ள ‘குரூப் ஏ’ பதவிகளுக்ககான அதிகாரிகளை தேர்வு செய்வதற்கான செயல்முறை, யூனியன் பப்ளிக் சர்வீஸ் கமிஷன்  மூலம் மட்டுமே மேற்கொள்ளப்படுகிறது என்றும் தெளிவுபடுத்தப்படுகிறது.
ஆகவே, பொது மக்கள், பணியாளர் தேர்வாணையம் / யூனியன் பப்ளிக் சர்வீஸ் கமிஷன் இன் அதிகாரப்பூர்வ வலைத்தளங்களைப் பார்க்குமாறும் அல்லது ஆட்சேர்ப்பு செயல்முறை குறித்து ஏதேனும் சந்தேகம் இருந்தால், அவர்களின் அலுவலகங்களைத் தொடர்புகொள்ளுமாறும் கேட்டுக் கொள்ளப்படுகிறார்கள்.
வருமான வரித்துறையில் வேலை வாங்கித் தருவதாக உறுதியளிக்கும் எந்தவொரு இடைத்தரகர்கள், நிறுவனம் அல்லது அமைப்புகளின் வலையிலும் விழ வேண்டாம் என்றும், மேலும் மின் அஞ்சல் மூலமாகவோ அல்லது வாட்ஸ்அப் உள்ளிட்ட சமூக ஊடகங்கள் மூலமாகவோ பெறப்படும் தவறான விளம்பரங்கள், கடிதங்கள் மூலமாகத் தெரிவிக்கப்படும் இதுபோன்ற போலியான செய்திகளுக்கு பொதுமக்கள் இறையாகி விட வேண்டாம் என கேட்டுக் கொள்ளப்படுகிறார்கள் என வி. வித்யாதர், , கூடுதல் வருமான வரி ஆணையர் , , வருமான வரி முதன்மை தலைமை ஆணையர் அலுவலகம், , சென்னை வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
சுரங்கங்கள் அமைச்சகம்
மத்திய சுரங்க அமைச்சகம் மும்பை ஐஐடியுடன் இணைந்து முதலாவது சுரங்க புத்தொழில் உச்சி மாநாட்டை மே 29 ஆம் தேதி நடத்துகிறது
மத்திய சுரங்க அமைச்சகம் மும்பை ஐஐடியுடன் இணைந்து முதலாவது சுரங்க புத்தொழில் உச்சி மாநாட்டை மே 29 ஆம் தேதி மும்பையில் நடத்துகிறது.
சுரங்கம் மற்றும் உலோகக் கலவைத்துறையின் திறன்களை மேம்படுத்தவும், இவற்றில் புதுமை தொழில்நுட்பங்களை ஊக்குவிப்பதை இலக்காக கொண்டும், இந்த உச்சிமாநாட்டிற்கு ஏற்பாடு செய்யப்பட்டுள்ளது. 120க்கும் மேற்பட்ட ஸ்டார்ட் அப் நிறுவனத்தினர் மற்றும் 20 பெரிய தொழில் நிறுவனத்தினர் இந்த உச்சிமாநாட்டில் பங்கேற்க உள்ளனர்.
தானியங்கி தொழில்நுட்பம், ட்ரோன் தொழில்நுட்பம் உள்ளிட்ட பிரிவுகளைச் சேர்ந்த மாணவர்கள் மற்றும் இளம் தொழில் முதலீட்டாளர்கள் இதில் பங்கேற்க உள்ளனர். கனிமவள நிறுவனங்கள், நிதி நிறுவனங்கள் மற்றும் வங்கிகளின் பிரதிநிதிகளுடனான கலந்துரையாடல் நிகழ்ச்சிக்கும் ஏற்பாடு செய்யப்பட்டுள்ளது. இந்த மாநாட்டின் நிறைவு அமர்வில் மத்திய சுரங்கத்துறை இணையமைச்சர் ராவ் சாகிப் பட்டீல் தன்வே பங்கேற்க உள்ளார்.
கப்பல் போக்குவரத்து அமைச்சகம்
துறைமுகங்கள் மற்றும் தேசிய நீர்த் தடங்களில் பொருள் வாரியான கிடங்குகள் அமைக்கப்பட உள்ளன
பொருள் வாரியான கிடங்குகளை துறைமுகங்கள் மற்றும் தேசிய நீர்த் தடங்களில் அமைக்க மத்திய துறைமுகம், கப்பல் மற்றும் நீர்வழி அமைச்சகம் உத்தேசித்துள்ளது.
சேமிப்பு நஷ்டங்களைத் தடுக்கவும், போக்குவரத்துச் செலவுகளைக் குறைக்கவும் சரக்கு விநியோகத்தை மேம்படுத்தவும் இந்த முடிவு எடுக்கப்பட்டுள்ளது.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1683319
------
(Visitor Counter : 131
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
புகார்கள் மேலாண்மைக்கான ‘லோக்பால் ஆன்லைன்‘ டிஜிட்டல் தளத்தை இந்திய லோக்பால் தலைவர் நீதிபதி பினாகி சந்திரகோஸ் தொடங்கி வைத்தார்
புகார்கள் மேலாண்மைக்கான ‘லோக்பால் ஆன்லைன்‘ டிஜிட்டல் தளத்தை இந்திய லோக்பால் தலைவர் நீதிபதி பினாகி சந்திரகோஸ் தொடங்கி வைத்தார். இந்தத் தளத்தில் நாட்டின் அனைத்து குடிமக்களும் எங்கிருந்தும், எந்த நேரத்திலும் புகார்களை இந்தத் தளத்தில் தாக்கல் செய்யலாம்.
இந்த நிகழ்ச்சியில் உரையாற்றிய நீதிபதி பினாகி சந்திரகோஸ், ஊழல் என்பது பொருளாதார சீர்கேட்டுக்கு முக்கிய காரணியாகும் என்றும், அது ஜனநாயகத்துக்கும், சட்டத்தின் ஆட்சிக்கும் என்று கேடுவிளைவிக்கிறது என்று கூறினார். பொது சேவகர்களுக்கு எதிராக புகார்களை பராமரிக்கும் டிஜிட்டல் தீர்வாக லோக்பால் ஆன்லைன் இருக்கும் என்று அவர் கூறினார். புகார்களை வெளிப்படைத்தன்மையுடனும், பொறுப்புடமையுடனும் சிறப்பாக விரைந்து முடிக்க இது உதவும் என்று அவர் கூறினார்.
இந்த நிகழ்ச்சியில் லோக்பால் அமைப்பின் உறுப்பினர் நீதிபதி அபிலாஷா குமாரி, லோக்பால் செயலர் பி.கே.அகர்வால் உள்ளிட்டோர் கலந்து கொண்டனர்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1780844
••••••••••••••••
(Visitor Counter : 148
சுரங்கங்கள் அமைச்சகம்
தனியார் ஆராய்ச்சி முகமைகள், கனிமவளப் பணிகளில் ஈடுபடுவதற்கான அங்கீகாரத்தை வழங்கும் திட்டம்
இந்திய தர கவுன்சிலின் கல்வி மற்றும் பயிற்சிக்கான தேசிய அங்கீகார வாரியத்தால் உருவாக்கப்பட்ட தனியார் ஆராய்ச்சி முகமைகளின் அங்கீகாரத்திற்கான திட்டத்தை சுரங்கங்கள் அமைச்சகம் பின்பற்றியுள்ளது.
இந்தத் திட்டத்தின் நெறிமுறைகளுக்கு இணங்க, தனியார் ஆராய்ச்சி முகமைகள் கனிமவள துறையில் செயல்பாடுகளை மேற்கொள்வதற்கு இந்திய தர கவுன்சில்- கல்வி மற்றும் பயிற்சிக்கான தேசிய அங்கீகார வாரியம், அதிகாரப்பூர்வ ஒப்புதலை அளிக்கும். விருப்பமுள்ள தனியார் ஆராய்ச்சி முகமைகள், திட்டத்திற்கு இணங்க அங்கீகாரம் பெற வேண்டும். அதன் பிறகு அமைச்சகத்தின் அறிவிப்பிற்காக விண்ணப்பிக்க வேண்டும். ஆராய்ச்சி முகமைகளுக்கான அறிவிப்பை வழங்குவது குறித்து பரிசீலிப்பதற்காக விரிவான நடைமுறைகள் மற்றும் நிபந்தனைகள் அடங்கிய வழிமுறைகளை அமைச்சகம் வகுத்துள்ளது.
இந்தத் திட்டம், புதிய தொழில்முனைவோருக்கு ஊக்கமளிப்பதுடன், ஆராய்ச்சியின் வேகத்தை அதிகரித்து, புதிய வேலைவாய்ப்புகளையும் உருவாக்கும்.
https://www.mines.gov.in/writereaddata/UploadFile/orderdated12aug2021enclosures.pdf என்ற சுரங்கங்கள் அமைச்சகத்தின் அதிகாரப்பூர்வமான இணையதள பக்கத்தில் தனியார் ஆராய்ச்சி முகமைகளுக்கு அங்கீகாரம் அளிக்கும் திட்டம் மற்றும் வழிமுறைகள் வெளியிடப்பட்டுள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1746921
நுகர்வோர் நலன், உணவு மற்றும் பொது விநியோகம் அமைச்சகம்
பிரதமரின் கரிப் கல்யாண் அன்ன யோஜனா -3 திட்டம்: 15 லட்சம் மெட்ரிக் டன்னிற்கும் அதிகமான உணவு தானியங்களை 34 மாநிலங்களும் யூனியன் பிரதேசங்களும் எடுத்துச் சென்றுள்ளன
உணவு மற்றும் பொது விநியோகத் துறைச் செயலாளர் திரு சுதான்சு பாண்டே, பிரதமரின் கரிப் கல்யாண் அன்ன யோஜனா -3 திட்டம் மற்றும் ஒரே தேசம் ஒரே ரேஷன் அட்டை திட்டம் குறித்து காணொலி வாயிலாக செய்தியாளர்களிடம் இன்று உரையாடினார்.
அப்போது பேசிய அவர், கடந்த காலங்களைப் போல அதே முறையில் உணவு தானியங்கள் 80 கோடி பயனாளிகளுக்கு இலவசமாக மே மற்றும் ஜூன் மாதங்களில் வழங்கப்படும் என்றும் இதற்கான செலவு முழுவதையும் மத்திய அரசே ஏற்கும் என்றும் கூறினார்.
இதன்படி மே 10-ஆம் தேதி வரை 15.55 லட்சம் மெட்ரிக் டன் உணவு தானியங்களை 34 மாநிலங்களும் யூனியன் பிரதேசங்களும் மே மாதத்தில் விநியோகிக்கப்பதற்கு இந்திய உணவு கழகத்தின் கிடங்குகளிலிருந்து எடுத்துச் சென்றுள்ளதாகக் கூறிய அவர், ஒரு லட்சம் மெட்ரிக் டன் உணவு தானியங்களை சுமார் 2 கோடி பயனாளிகளுக்கு 12 மாநிலங்களும் யூனியன் பிரதேசங்களும் வழங்கியுள்ளதாகவும் தெரிவித்தார்.
கோதுமையின் கொள்முதலுக்காக விவசாயிகளின் நேரடி வங்கிக் கணக்கில் ரூ. 49,965 கோடி பரிமாற்றம் செய்யப்பட்டிருப்பதாகவும் அவர் தெரிவித்தார்.
ஒரே தேசம் ஒரே ரேஷன் அட்டை திட்டம் கடந்த 2019ஆம் ஆண்டு தொடங்கப்பட்டது முதல் இதுவரை சுமார் 26.3 கோடி பரிவர்த்தனைகள் மேற்கொள்ளப்பட்டிருப்பதாகவும், இவற்றில் சுமார் 18.3 கோடி பரிவர்த்தனைகள் 2020 ஏப்ரல் முதல் 2021 ஏப்ரல் வரையில் கொவிட்-19 காலகட்டத்தில் பதிவாகி இருப்பதாகவும், புலம்பெயர் மக்கள் இதனால் பெருமளவில் பயனடைந்திருப்பதாகவும் அவர் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1717457
-----
(Visitor Counter : 168
நீர்வளத் துறை அமைச்சகம்
வெள்ள மேலாண்மைத் திட்டங்கள்
மத்திய நீர் ஆதாரங்கள், ஊரக மேம்பாடு, கங்கை புத்துயிரூட்டல் அமைச்சகம் 11-வது திட்டக் காலத்தில் ரூ.8,000 கோடி மதிப்பீட்டில் தொடங்கிய வெள்ள மேலாண்மைத் திட்டம் 12-வது திட்டக் காலத்தில் ரூ.10,000 கோடி மதிப்பீட்டில் தொடர்ந்து அமல்படுத்தப்பட்டது.
ரூ.13,238.36 கோடி மதிப்பீட்டில் மொத்தம் 522 திட்டங்களுக்கு அனுமதி வழங்கப்பட்டு வெள்ள மேலாண்மைத் திட்டத்தின் கீழ் சேர்க்கப்பட்டன. 11-வது திட்டக் காலத்தில் ரூ.7,857.08 கோடி மதிப்பீட்டிலான 450 திட்டங்களுக்கு ஒப்புதல் அளிக்கப்பட்டது. 12-வது திட்டக்காலத்தில் ரூ.5,381.28 கோடி மதிப்பீட்டிலான 102 திட்டங்களுக்கு அனுமதி வழங்கப்பட்டது.
2015-16, 2016-17, 2017-18 நிதியாண்டுகளில் வெள்ள மேலாண்மைத் திட்டத்தின் கீழ் தமிழ்நாடு மற்றும் புதுச்சேரிக்கு மத்திய உதவியுடன் அனுமதி அளிக்கப்பட்ட திட்டத்தின் விவரம்-
தமிழ்நாட்டுக்கு 11-வது திட்டக் காலத்தில் 5 திட்டங்களுக்கு மட்டும் ஒப்புதல் அளிக்கப்பட்டது. புதுச்சேரியில் 11-வது திட்டக் காலத்தில் 1 திட்டத்திற்கு மட்டும் ஒப்புதல் அளிக்கப்பட்டது.
இந்தத் தகவலை மத்திய நீர் ஆதாரங்கள், நதிகள் மேம்பாடு, கங்கை புத்துயிரூட்டல் துறை இணையமைச்சர் திரு. அர்ஜூன் ராம் மேக்வால் இன்று  மக்களவையில் கேள்வி ஒன்றுக்கு எழுத்து மூலம் அளித்த பதிலில் தெரிவித்தார்.
(Visitor Counter : 103
குறு சிறு மற்றும் நடுத்தர தொழில் துறை அமைச்சகம்
30 லட்சத்திற்கும் அதிகமான உணவுப் பொட்டலங்களை ரெயில்வே விநியோகித்துள்ளது
கொவிட்-19 முடக்க நிலை காலத்தில், இந்திய ரெயில்வே ஏழைகளுக்கும் தேவையுள்ளவர்களுக்கும் இது வரையிலும் 30 லட்சத்திற்கும் கூடுதலான உணவுப் பொட்டலங்களை விநியோகித்துள்ளது.
வடக்கு, மேற்கு, கிழக்கு, தெற்கு மற்றும் தென்மத்திய ரெயில்வே மண்டலங்களில் உள்ள புதுதில்லி, பெங்களூர், ஹுப்ளி, மத்திய மும்பை, அகமதாபாத், பூசாவல், ஹௌரா, பாட்னா, கயா, ராஞ்சி, கதிஹார், தீன் தயாள் உபாத்யாய நகர், பாலசோர், விஜயவாடா, குர்தா, காட்பாடி, திருச்சிராப்பள்ளி, தன்பத், கௌகாத்தி, சமஸ்திபூர், பிரயாக்ராஜ், இட்டாசி, விசாகப்பட்டினம், செங்கல்பட்டு, பூனா, ஹாஜிப்பூர், ராய்பூர் மற்றும் டாட்டாநகர் ஆகிய இடங்களில் உள்ள இந்திய ரயில்வேயின் உணவு வழங்குதல் மற்றும் சுற்றுலாக் கழகத்தின் , சமையல் கூடங்கள், ரயில்வே காவல் படை இதர அரசுத் துறைகள் மற்றும் தொண்டு நிறுவனங்களின் ஒத்துழைப்போடு, 30 லட்சம் உணவுப்பொட்டலங்கள், ஏப்ரல் 30 வரை வழங்கப்பட்டுள்ளன.
ஐ.ஆர்.சி.டி.சி சுமார் 17.17 லட்சம் உணவுப் பொட்டலங்களை வழங்கி உள்ளது. சுமார் 5.18 லட்சம் உணவுப் பொட்டலங்களை ஆர்.பி.எஃப் தனது சொந்த நிதி ஆதாரத்தில் இருந்து வழங்கி உள்ளது. சுமார் 2.53 லட்சம் உணவுப் பொட்டலங்களை ரயில்வேயின் வர்த்தகத்துறையும், இதர துறைகளும் அளித்துள்ளன. 5.60 லட்சம் உணவுப்பொட்டலங்களை ரெயில்வே நிறுவனங்களோடு இணைந்து பணியாற்றுகின்ற தொண்டு நிறுவனங்கள் நன்கொடையாக வழங்கியுள்ளன.
ஐ.ஆர்.சி.டி.சி, தொண்டு நிறுவனங்கள் மற்றும் அவற்றின் சொந்த சமையல் கூடங்களில் இருந்து தயாரிக்கப்பட்ட உணவுப்பொட்டலங்களை தேவையுள்ளவர்களுக்கு வழங்கியதில் ரெயில்வே பாதுகாப்புப்படை  மிக முக்கியமான பங்கினை ஆற்றியது. 28.03.2020 அன்று 74 இடங்களில் இருந்த 5419 நபர்களுக்கு உணவுப்பொட்டலம் வழங்கியதில் இருந்து இந்தப் பணி தொடங்கியது. தினந்தோறும் இந்த எண்ணிக்கையானது அதிகரித்துக் கொண்டே வந்து, தற்போது 300 இடங்களில் தினமும் 50,000 நபர்களுக்கு வீதம் ஆர்.பி.எஃப் உணவு வழங்கி வருகிறது.
(
நிதி அமைச்சகம்
கட்டண அறிவிக்கை எண்.71/2020 – தீர்வைகள்  வெளியீடு
மறைமுக வரிகள் மற்றும் தீர்வைகளுக்கான மத்திய வாரியம், தீர்வைகள் சட்டம் 1962-ல் பிரிவு 14 துணைப் பிரிவு -ன் கீழ் அளிக்கப்பட்டுள்ள அதிகாரங்களின்படி, மத்திய நிதியமைச்சகம் வெளியிட்ட 2001 ஆகஸ்ட் 3 தேதியிட்ட அறிவிக்கை எண்.36/2001-தீர்வைகள்  –ல் திருத்தங்களைச் செய்துள்ளது. புதிய கட்டண அறிவிக்கை எண்.71/2020 – தீர்வைகள் -ஐ வெளியிட்டுள்ளது.
விரிவான தகவல்களுக்கு –
பிரதமர் அலுவலகம்
அமெரிக்க ஐக்கிய நாடுகளின் அதிபர் மேதகு ஜோசப் ஆர். பிடனுடன் பிரதமர் திரு.நரேந்திர மோடி தொலைபேசி உரையாடல்
பிரதமர் திரு.நரேந்திர மோடி, அமெரிக்க ஐக்கிய நாடுகளி்ன் அதிபர் மேதகு ஜோசப் ஆர். பிடனுடன் தொலைபேசி வாயிலாக இன்று உரையாடினார்.
அதிபர் பிடனின் பதவிக்காலத்திற்கு அவருக்கு வாழ்த்துத் தெரிவித்த பிரதமர், இந்திய-அமெரிக்க உத்திசார் கூட்டுறவை மேலும் மேம்படுத்துவதற்கு, அவருடன் இணைந்து பணியாற்றும் வாய்ப்பை எதிர்நோக்கியிருப்பதாகவும் தெரிவித்தார்.
பிராந்திய அளவிலான வளர்ச்சிகளையும், புவியியல்-அரசியல் ரீதியான விஷயங்களையும் இரண்டு தலைவர்களும் விரிவாக ஆலோசனை செய்தனர். ஜனநாயக விழுமியங்களையும், பொதுவான உத்திசார் நலன்களையும் கட்டிக்காப்பதில் இந்திய-அமெரிக்க கூட்டுறவின் கடப்பாட்டை இருவரும் உறுதிப்படுத்தினர். விதிகள் அடிப்படையிலான சர்வதேச ஒழுங்கையும், சுதந்திரமான, வெளிப்படையான, உள்ளடக்கத்தன்மையுடன் கூடிய இந்திய-பசிபிக் பிராந்தியத்தையும் உறுதி செய்வதற்காக ஒத்த கருத்துடைய நாடுகளுடன் இணைந்து பணியாற்றுவதன் முக்கியத்துவத்தை இரண்டு தலைவர்களும் வலியுறுத்தினர்.
உலக பருவநிலை மாற்றம் என்ற சவாலை எதிர்கொள்வதற்கான முக்கியத்துவத்தை, பிரதமரும், அதிபர் திரு.பிடனும் அழுத்தமாக எடுத்துரைத்தனர். பாரீஸ் உடன்படிக்கையை திரும்பவும் பின்பற்றுவது என்ற திரு.பிடனின் முடிவை வரவேற்ற பிரதமர் திரு.மோடி, புதுப்பிக்கத்தக்க எரிசக்தித் துறையில் உயர் இலக்குகளை இந்தியா தனக்குத்தானே வகுத்துக் கொண்டுள்ளதை கோடிட்டுக் காட்டினார். இந்த ஆண்டு ஏப்ரலில் பருவநிலை தலைவர்கள் உச்சி மாநாட்டை ஏற்பாடு செய்வதற்கான அதிபர் திரு.பிடனின் முன்முயற்சியை வரவேற்ற பிரதமர், அதில் பங்கேற்பதை எதிர்நோக்கியிருப்பதாகத் தெரிவித்தார்.
அதிபர் திரு.பிடனும், டாக்டர் ஜில் பிடனும் இந்தியாவுக்கு, தமது வசதிப்படி, கூடிய விரைவில் வருகை தர வேண்டுமென்று பிரதமர் திரு.நரேந்திர மோடி அழைப்பு விடுத்தார்.
சுற்றுச்சூழல் மற்றும் வனத்துறை அமைச்சகம்
ஜி-20-ன் இந்தியாவின் தலைமைப் பதவி, இந்தியா மற்றும் ஐரெனா ஆகிய இரு தரப்புகளுக்கும் ஒரு பொன்னான வாய்ப்பாகும்: திரு பூபேந்தர் யாதவ்
மத்திய சுற்றுச்சூழல், வனம் மற்றும் பருவநிலை மாற்றத் துறை அமைச்சர் திரு பூபேந்தர் யாதவ் மற்றும் சர்வதேச புதுப்பிக்கத்தக்க எரிசக்தி முகமை  தலைமை இயக்குநர் திரு ஃபிரான்செஸ்கோ லா ஆகியோர் இன்று சந்தித்தனர்.
ஐரெனா மற்றும் இந்தியாவிற்கு இடையேயான ஈடுபாட்டை வலுப்படுத்துவது உட்பட பரஸ்பர நலன் சார்ந்த பிற விஷயங்கள் குறித்து விவாதிக்கப்பட்டது. ஜி-20-ன் இந்தியாவின் தலைமைப் பதவி, இந்தியா மற்றும் ஐரெனா ஆகிய இரு தரப்புகளுக்கும் ஒரு பொன்னான வாய்ப்பாகும் என்று திரு பூபேந்தர் யாதவ் கூறினார்.
புதுப்பிக்கத்தக்க எரிசக்தி, குறிப்பாக சூரிய சக்தி துறையில் ஐரெனாவின் உலகளாவிய அனுபவங்களைக் கருத்தில் கொண்டு, காப் 26 பருவநிலை மாநாட்டில் நமது மாண்புமிகு பிரதமரால் அறிவிக்கப்பட்ட மேம்பட்ட இலக்குகளை அடைவதற்கான இந்தியாவின் முயற்சிகளில் ஐரெனா மிக முக்கிய பங்கு வகிக்க முடியும் என்று அமைச்சர் கூறினார்.
வளரும் நாடுகளின் வளர்ச்சி லட்சியங்களில் சமரசம் செய்யாமல் மற்றும் யாரையும் விட்டுவிடாமல், புதுப்பிக்கத்தக்க ஆற்றல் துறைகளின் தொழில் மாற்றத்தை எவ்வாறு துரிதப்படுத்த முடியும் என்பது குறித்து சிந்திக்க வேண்டும் என்று அவர் தெரிவித்தார்.
ஐரெனாவிற்கும் இந்தியாவிற்கும் இடையிலான ஈடுபாட்டை வலுப்படுத்தும் அதே வேளையில், ஜி-20 மற்றும் தற்போதுள்ள ஏற்பாடுகளுக்கு அப்பால் நாம் சிந்திக்கலாம் என்று மத்திய சுற்றுச்சூழல் அமைச்சர் அடிக்கோடிட்டுக் காட்டினார்.
இந்தியா போன்ற வளரும் நாடுகள் மேம்படுத்தப்பட்ட பருவநிலை இலக்குகளை அடைவதற்கான நிதி, தொழில்நுட்ப பரிமாற்றம் மற்றும் திறன் மேம்பாட்டு ஆதரவு உள்ளிட்ட செயல்படுத்தும் வழிமுறைகளை வழங்குவதன் முக்கியத்துவம் குறித்தும் இரு தரப்பினரும் விவாதித்தனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1820099
பிரதமர் அலுவலகம்
40-வது பிரகதி கலந்துரையாடலுக்கு பிரதமர் தலைமைதாங்கினார்
அடிப்படை கட்டமைப்பு துறையில் செயல்படும் முகமைகள் அமிர்த நீர்நிலை திட்டத்தின் கீழ் உருவாக்கப்படவுள்ள நீர்நிலைகளுக்கான தங்களின் திட்ட வரைபடத்தை சேர்க்க வேண்டும்
பிரகதி அமைப்பின் 40-வது கூட்டத்திற்கு பிரதமர் திரு நரேந்திர மோடி இன்று தலைமை வகித்தார். இந்த கூட்டத்தில் ஒன்பது திட்டங்கள் ஆய்வுக்கு எடுத்துக்கொள்ளப்பட்டன. இவற்றில் இரண்டு ரயில்வே அமைச்சகத்தையும், இரண்டு சாலைப் போக்குவரத்து மற்றும் நெடுஞ்சாலைகள் அமைச்சகத்தையும், இரண்டு பெட்ரோலியம் மற்றும் இயற்கை எரிவாயு அமைச்சகத்தையும் சேர்ந்தவை. மற்ற இரண்டு திட்டங்களில் ஒன்று மின்சார அமைச்சகத்தையும் மற்றொன்று நீர்வளம் மற்றும் நதிநீர் மேம்பாடு, கங்கை புனரமைத்தல் துறையையும் சேர்ந்தவை.
இந்த எட்டு திட்டங்களின் மொத்த செலவு ரூ. 59,900 கோடியாகும். இவை தமிழ்நாடு, ஆந்திரப்பிரதேசம், கர்நாடகா உட்பட 14 மாநிலங்களில் செயல்படுத்தப்படவுள்ளன. அடிப்படை கட்டமைப்பு துறையில் செயல்படும் முகமைகள் அமிர்த நீர்நிலை திட்டத்தின் கீழ் உருவாக்கப்படவுள்ள நீர்நிலைகளுக்கான தங்களின் திட்ட வரைபடத்தை சேர்க்க வேண்டும் என்று பிரதமர் கூறினார்.
இந்த கலந்துரையாடலின் போது தேசிய அகண்ட அலைவரிசை இயக்கம் சார்ந்த திட்டம் பற்றியும் ஆய்வு செய்தார். இவற்றை உரிய நேரத்தில் செயல்படுத்துவதை உறுதி செய்ய விரைவு சக்தி சஞ்சார் இணையப்பக்கத்தை ஊக்கப்படுத்துமாறு மாநிலங்களையும், முகமைகளையும் அவர் கேட்டுக்கொண்டார். இது இந்த இயக்கத்தின் அமலாக்கத்தை விரைவுப்படுத்தும் என்றும் அவர் கூறினார்.
பிரகதியின் 39-வது கூட்டம் வரை மொத்தம் 14.82 லட்சம் கோடி செலவிலான 311 திட்டங்கள் ஆய்வு செய்யப்பட்டுள்ளன.
தகவல் மற்றும் ஒலிபரப்பு அமைச்சகம்
"கடந்த காலத்தை நிகழ்காலத்துடன் ஒப்பிட்டு நாம் ஆராய முயல்கிறோம்": இயக்குனர் ஆண்ட்ரியா பிராகா
கோவாவில் நடைபெற்று வரும் 53வது சர்வதேச திரைப்பட விழாவில் பத்திரிகை த்கவல் அலுவலகம் ஏற்பாடு செய்திருந்த ’டேபிள் டாக்ஸ்' நிகழ்ச்சியில் இயக்குனர், தயாரிப்பாளர் மற்றும் திரைக்கதை எழுத்தாளர் ஆண்ட்ரியா ப்ராகா 'செஃல்ப் டிபன்ஸ்' படம் பற்றி பேசுகையில், "படத்தின் மையக் கருப்பொருள், நமது விவசாயத் துறையில் உள்ள நச்சுகள் மற்றும் பூச்சிக்கொல்லிகள் நமது வாழ்க்கையை பிரதிபலிக்கின்றன என்று கூறினார்.
திரைப்படத்தின் கதாநாயகன் பல வருடங்களுக்குப் பிறகு வீடு திரும்பும்போது அது உச்சக்கட்டத்தை நோக்கியதாக இருக்கிறது. கடந்த கால நினைவுகள் அவன் கண் முன்னே பளிச்சிடுகின்றன. கடந்த காலத்தை நிகழ்காலத்துடன் ஒப்பிட்டு நாம் ஆராய முயல்கிறோம். ஒரு முழு நீள திரைப்படத்தின் படப்பிடிப்பு குறும்படங்களின் படப்பிடிப்பிலிருந்து வேறுபட்டதல்ல என்று அவர் கூறினார்.
படத்தின் படத்தொகுப்பாளர் மொரிசியோ ஹாலெக், தனது அனுபவத்தைப் பகிர்ந்துகொண்டு, ”நாங்கள் நண்பர்களாக இருப்பதால், இந்த திட்டத்தில் பணியாற்றுவது ஒரு சிறந்த அனுபவமாக உள்ளது. இந்தியாவில் ஒரு திரைப்படத்தை நாங்கள் திரையிடுவது இதுவே முதல் முறை” என்றார்.
கோவாவில் நடைபெற்று வரும் 53வது இந்திய சர்வதேச திரைப்பட விழாவில், ‘ஒரு இயக்குனரின் சிறந்த அறிமுக திரைப்படம்’ என்ற பிரிவின் கீழ் ஸ்பானிய திரைப்படமான ‘செல்ஃப் டிஃபென்ஸ்’ திரையிடப்பட்டது.
கதைச்சுருக்கம்:
எட்வர்டோ, தீர்க்கப்படாத கடந்தகால சிக்கல்களைக் கொண்ட ஒரு வழக்குரைஞர். தொடர்ச்சியான கொலைகளை விசாரிக்க தனது சொந்த ஊருக்குத் திரும்ப முடிவு செய்கிறார். சில பழைய நண்பர்கள் அவரை வரவேற்கிறார்கள்.
விசாரணை வளர்ச்சியடையும்போது, மிகவும் மோசமான நிலையில் வாழும் உள்ளூர் மக்களின் இழப்பில் வேளாண் இரசாயனங்களின் துஷ்பிரயோகம் பற்றி தெரியவருகிறது.
நடிகர்கள் & குழுவினர்:
இயக்குனர்: ஆண்ட்ரியா பிராகா
தயாரிப்பாளர்: ஆண்ட்ரியா பிராகா
திரைக்கதை: ஆண்ட்ரியா பிராகா
ஒளிப்பதிவாளர்: கில்லர்மோ “குரி” சபோஸ்னிக்
ஆசிரியர்: மொரிசியோ ஹாலெக்
நடிகர்கள்: அல்போன்சோ டார்ட் , ஜேவியர் ட்ரோலாஸ் , வயோலெட்டா உர்டிஸ்பீரியா 
இயக்குனர் பற்றி:
ஆண்ட்ரியா பிராகா 1986 இல் இத்தாலியின் ப்ரெசியாவில் பிறந்தார். அவர் ஒரு தயாரிப்பாளர், இயக்குனர் மற்றும் திரைக்கதை எழுத்தாளர் ஆவார். அவர் யுனிவர்சிட்டா டெல் சாக்ரோ டி ப்ரெசியாவின் இலக்கியம் மற்றும் தத்துவத்தில் பட்டம் பெற்றுள்ளார், மேலும் எஸ்குவேலா புரொஃபெஷனல் டி சினி டி எலிசியோ சுபீலா  ஒளிப்பதிவு செய்துள்ளார். 2014 முதல், அவர் திரைப்படம் மற்றும் இசை வீடியோ தயாரிப்பில் பணிபுரிந்து வருகிறார். ஒரு இயக்குனராகவும், திரைக்கதை எழுத்தாளராகவும் அவரது வாழ்க்கையானது கற்பனையான குறும்படங்களான ஈவ்லின்  மற்றும் மெமோரியா இன்டர்னா  ஆகியவற்றுடன் தொடங்கியது, விருதுகள் மற்றும் உலகளாவிய அங்கீகாரம் ஆகிய இரண்டும் வழங்கப்பட்டது. 2021 ஆம் ஆண்டில், அவர் தனது முதல் திரைப்படத்தை உருவாக்கினார்.